b"\n_START_ARTICLE_\nCan Torrella de Baix\n_START_SECTION_\nDescripci\xc3\xb3\n_START_PARAGRAPH_\nLa masia de Can Torrella de Baix segueix la tipologia de la forma basilical tan habitual en aquests indrets. El frontis per\xc3\xb2, presenta una soluci\xc3\xb3 asim\xc3\xa8trica deguda possiblement a la situaci\xc3\xb3 de la casa en un terreny amb marcat desnivell. Aquest desnivell tamb\xc3\xa9 ha provocat la juxtaposici\xc3\xb3 d'edificis. La porta d'entrada \xc3\xa9s d'arc de mig punt adovellat. Algunes finestres, tant al frontis com als laterals, s\xc3\xb3n fetes tamb\xc3\xa9 amb els llindars de pedra. El carener de la teulada \xc3\xa9s perpendicular al frontis i el r\xc3\xa0fec presenta una senzilla decoraci\xc3\xb3 amb motius geom\xc3\xa8trics. A la fa\xc3\xa7ana lateral dreta, en un nivell m\xc3\xa9s baix, s'obre una altra porta._NEWLINE_Actualment, en una de les depend\xc3\xa8ncies de la casa, hi ha un restaurant instal\xc2\xb7lat en el mateix lloc on antigament es reunien els ca\xc3\xa7adors. El mas va ser remodelat i condicionat despr\xc3\xa9s d'\xc3\xa9sser comprat pel senyor Blanch l'any 1923. Per voluntat d'aquest mateix propietari es constru\xc3\xad una capella d'estil rom\xc3\xa0nic al mas, on s'instal\xc2\xb7l\xc3\xa0 l'altar procedent de l'antiga esgl\xc3\xa9sia parroquial de Matadepera (Can Roure), que estava arraconat en una de les depend\xc3\xa8ncies del mas. La capella s'advoc\xc3\xa0 a Sant Joan i fou bene\xc3\xafda el 10 de juliol de 1925.\n_START_SECTION_\nHist\xc3\xb2ria\n_START_PARAGRAPH_\nCan Torrella de Baix fou la nova casa de Can Torrella de Dalt. Comen\xc3\xa7\xc3\xa0 la seva construcci\xc3\xb3 a finals de segle XIV en el lloc on els propietaris tenien un forn de vidre i un d'obra. Pocs anys despr\xc3\xa9s, el mas originari de la fam\xc3\xadlia, Can Torrella de Dalt fou venut a Francesc Mata que, aprofitant depend\xc3\xa8ncies de l'antic edifici, va construir la Mata Xica. Les propietats de Can Torrella de Baix van passar a mans del senyor Vall\xc3\xa8s i Mitjans l'any 1901, el fill del qual va vendre la propietat al senyor Blanch i Romeu el 30 de novembre de 1923. Actualment la propietat pertany a la fam\xc3\xadlia Fontanals._NEWLINE_Cap al 1930 hi feu una estada en el mas Francesc Camb\xc3\xb3, amic de la fam\xc3\xadlia Blanch."